Predkladacia správa

V dôsledku nepriaznivého pôsobenia prírodných síl narastá v poslednom období počet mimoriadnych udalostí - živelných pohrôm, ktoré majú negatívny vplyv na život, zdravie alebo na majetok. Ide hlavne o sústavné zosuvy pôdy na rôznych miestach územia Slovenskej republiky. V priebehu roka 2001 sa priamo na Ministerstvo vnútra Slovenskej republiky obrátili prednosta Krajského úradu v Žiline, prednosta Krajského úradu v Trenčíne, prednosta Okresného úradu Košice IV., prednosta Okresného úradu v Stropkove, primátor mesta Vranov nad Topľou, primátor mesta Handlová a starosta obce Kvášov so žiadosťou o poskytnutie pomoci pri riešení finančného zabezpečenia sanačných prác, ktorých technické riešenie je dané charakterom a rozsahom zosuvov pôdy a tiež rozsahom ohrozenia majetku a zdravia občanov. Nakoľko zosuvy vznikli v dôsledku pôsobenia prírodných síl, orgány samosprávy a miestnej štátnej správy vo svojich rozpočtoch takéto výdavky neuplatnili a preto nie je v ich možnostiach pokryť náklady na sanačné práce.
Ministerstvo vnútra Slovenskej republiky v zmysle odporučenia ministerky financií Slovenskej republiky už v roku 2001 predložilo na rokovanie vlády Slovenskej republiky podobný súhrnný materiál, v ktorom boli zahrnuté všetky do tej doby nedoriešené havarijné stavy na území Slovenskej republiky. Materiál riešil úhrady výdavkov v súvislosti s mimoriadnymi udalosťami, ktoré vznikli následkom povodní, zosuvov pôdy, veterných smrští a snehových kalamít. V súvislosti s havarijnými zosuvmi boli v materiáli riešené hlavne výdavky súvisiace so zistením príčin a stabilizácie týchto zosuvov. Tento materiál vláda  Slovenskej republiky  schválila  svojim uznesením č. 221 zo dňa 7. marca 2001 a súhlasila s uvoľnením 5 716 384 Sk z rezervy vlády Slovenskej republiky na rok 2001 pre obce s účelovým určením na úhradu výdavkov v súvislosti s mimoriadnymi udalosťami.
Z tohoto dôvodu a na základe pretrvávajúcej mimoriadnej situácie v jednotlivých lokalitách sme opäť zvolili formu súhrnného materiálu, ktorý následne rieši finančné zabezpečenie sanačných prác vyplývajúcich z technologických postupov, ktorými sa až na zosuv pôdy v okrese Košice IV., odstránia následky zosuvov. Vzhľadom na veľký rozsah zosuvu v okrese Košice IV. je riešenie mimoriadnej situácie rozdelené do troch etáp. Rozsah prác III. etapy je podmienený výsledkom I. a II. etapy, ktoré pozostávajú z prieskumno-sanačných prác. Táto etapa preto nie je predmetom riešenia v tomto materiáli. Predpokladaný finančný náklad na III. etapu je 98,4 miliónov Sk a doba realizácie 4 roky. 
Predkladaný materiál, v ktorom sú zahrnuté všetky doteraz finančne nedoriešené prípady havarijných stavov, rieši návrh úhrady výdavkov v súvislosti len so sanačnými prácami, rešpektuje všeobecne záväzné právne predpisy a odporúčanie účelového viazania uvoľnených prostriedkov, čo prispeje k ich adresnosti. 
	Celkovo požadované finančné prostriedky   na  úhradu   výdavkov   spojených   so sanačnými   prácami   predstavujú   sumu  75 446 478 Sk, pričom sa odporúčalo tieto uvoľniť z rezervy vlády Slovenskej republiky pre rozpočtovú kapitolu Krajského úradu v Žiline, Krajského úradu v Trenčíne, Krajského úradu v Prešove a Krajského úradu v Košiciach.
Opodstatnenosť predložených požiadaviek zo strany dotknutých obcí bola preverená na niekoľkých pracovných rokovaniach spojených s vizuálnou obhliadkou postihnutých lokalít a je zdokladovaná v odborných správach špecializovaných firiem v oblasti inžinierskej geológie, hydrogeológie a životného prostredia. Materiál neobsahuje tieto podrobné odborné správy o vykonaných inžinierskogeologických prieskumoch a návrhy riešenia sanačných opatrení. Tieto sú k dispozícii na príslušných krajských úradoch.
Materiál prešiel medzirezortným pripomienkovým konaním, v rámci ktorého neboli uplatnené žiadne zásadné pripomienky, jedine Ministerstvo financií Slovenskej republiky nedoporučilo materiál predložiť na rokovanie vlády Slovenskej republiky z dôvodu, že nespĺňa kritériá čl. I. bod (1) „Zásad vlády Slovenskej republiky na poskytovanie prostriedkov z rezervy vlády“, podľa ktorých je rezerva vlády určená výhradne len na krytie rozpočtom nepredvídaných a mimoriadnych výdavkov štátu, ktoré vzniknú v priebehu rozpočtového roka. 
Nakoľko predkladaný materiál nadväzuje na materiál, ktorý vláda Slovenskej republiky schválila svojim uznesením č. 221 zo dňa 7. marca 2001, uskutočnilo sa rokovanie na úrovni generálnych riaditeľov sekcií Ministerstva vnútra Slovenskej republiky a Ministerstva financií Slovenskej republiky. Na tomto rokovaní Ministerstvo financií Slovenskej republiky odporučilo posúdiť možnosti úhrady výdavkov na odstránenie zosuvov pôdy z kapitol príslušných krajských úradov. Vychádzajúc z písomných stanovísk prednostov krajských úradov, ktorí boli oslovení na základe záverov z uvedeného rokovania vyplynulo, že nie je v ich možnostiach pokryť finančné náklady v súvislosti s odstránením havarijných zosuvov. Vzhľadom k tomu, že rozpor k materiálu nebol odstránený, uskutočnilo sa dňa 11.6.2002 rokovanie na najvyššej úrovni.  Z dôvodu, že rezerva vlády je vyčerpaná, odporučil minister financií Slovenskej republiky celú úhradu výdavkov riešiť viazaním výdavkov všetkých rozpočtových kapitol alebo časť úhrady výdavkov podľa stupňa naliehavosti riešiť viazaním výdavkov všetkých rozpočtových kapitol, prípadne z prostriedkov Ministerstva životného prostredia Slovenskej republiky a zostávajúcu časť riešiť vyčlenením finančných prostriedkov v rámci tvorby štátneho rozpočtu na rok 2003. Vychádzajúc z vyššie uvedeného sú spracované dva varianty návrhu uznesenia :
Vo variante A vláda Slovenskej republiky ukladá ministrovi financií Slovenskej republiky uvoľniť finančné prostriedky vo výške 75 446 478 Sk viazaním výdavkov všetkých rozpočtových kapitol.
Vo variante B  vláda Slovenskej republiky ukladá ministrovi financií Slovenskej republiky uvoľniť podľa stupňa naliehavosti časť finančných prostriedkov vo výške 30 489 870 Sk viazaním výdavkov všetkých rozpočtových kapitol a ministrovi vnútra Slovenskej republiky zostávajúcu časť finančných prostriedkov riešiť ich vyčlenením v rámci tvorby štátneho rozpočtu na rok 2003.
Ministerstvo vnútra Slovenskej republiky odporúča prijať uznesenie variant A, nakoľko odkladom riešenia navrhovaných sanačných úprav sa jednak zvyšuje riziko ohrozenia života, zdravia a majetku obyvateľstva a  možno očakávať nárast potreby  finančných prostriedkov na odstránenie havarijných zosuvov.  
Zároveň minister financií Slovenskej republiky podmienil priechodnosť materiálu vo vláde Slovenskej republiky účasťou miest na financovaní týchto nákladov. Z tohoto dôvodu bol materiál doplnený o finančné náklady, ktoré doposiaľ preinvestovali mestá pri odstraňovaní havarijných zosuvov pôdy a o finančný podiel miest na úhrade výdavkov v súvislosti s ich doriešením, čím došlo k zníženiu požadovaných finančných prostriedkov zo 76 268 478 Sk na 75 446 478 Sk.